
บทที่ 5
	สรุปผล อภิปรายผล และข้อเสนอแนะ	

สรุปผล
การศึกษาวิจัยเรื่อง “ผลกระทบจากการแต่งงานข้ามวัฒนธรรมในจังหวัดอุบลราชธานี: กรณีศึกษาองค์การบริหารส่วนตำบลคอนสาย องค์การบริหารส่วนตำบลไหล่ทุ่งและองค์การบริหารส่วนตำบลนาสะไม อำเภอตระการพืชผล จังหวัดอุบลราชธานี” โดยมีวัตถุประสงค์ในการศึกษาดังนี้.-
1. เพื่อศึกษาลักษณะและสาเหตุของการแต่งงานข้ามวัฒนธรรมในจังหวัดอุบลราชธานี  
2. เพื่อศึกษาผลกระทบจากการแต่งงานข้ามวัฒนธรรมในจังหวัดอุบลราชธานี ทั้งด้านตนเอง ครอบครัวชุมชน สังคม 
3. เพื่อศึกษาสภาพปัญหาและอุปสรรคทั้งก่อนและหลังของการแต่งงานข้ามวัฒนธรรมในจังหวัดอุบลราชธานี  และแนวทางป้องกันและแก้ไขปัญหาผลกระทบจากการแต่งงานข้ามวัฒนธรรม ในจังหวัดอุบลราชธานี  
ความสำคัญของการวิจัย  
1. ทำให้ทราบลักษณะและสาเหตุของการแต่งงานข้ามวัฒนธรรมของชาวอีสาน กรณีศึกษาจังหวัดอุบลราชธานี  
2. ทำให้ทราบผลกระทบต่อวิถีชีวิตที่เปลี่ยนแปลงไปของชาวอีสานทั้งด้านตนเองครอบครัว ชุมชน สังคม กรณีศึกษาจังหวัดอุบลราชธานี 
3. ทำให้ทราบ สภาพปัญหาและอุปสรรคทั้งก่อนและหลังของการแต่งงานข้ามวัฒนธรรมในจังหวัดอุบลราชธานี และแนวทางให้การคุ้มครองและหลักประกันของสตรีอีสานที่แต่งงานกับชาวต่างชาติในจังหวัดอุบลราชธานี.- เป็น การวิจัยเชิงคุณภาพแบบมีส่วนร่วมโดยการศึกษาเอกสาร การปฏิบัติการถอดบทเรียนและการระดมความคิดเห็นโดยการแบ่งกิจกรรมออกเป็น 
4. ขั้นตอนคือ การเปิดศักยภาพความเป็นมาของชุมชนในองค์กรบริหารส่วนตำบล 3 แห่งคือ องค์การบริหารส่วนตำบลคอนสาย องค์การบริหารส่วนตำบลไหล่ทุ่งและองค์การบริหารส่วนตำบลนาสะไม อำเภอตระการพืชผล จังหวัดอุบลราชธานี  บริบทของชุมชนเป็นการประชุมเชิงปฏิบัติการ การสนทนากลุ่ม  รวมทั้งการสัมภาษณ์เชิงลึกโดยมีกลุ่มเป้าหมายครอบครัวที่สมาชิกแต่งงานข้ามวัฒนธรรมและครอบครัวทั่วไป ชุมชนละ 37 รวม 3 แห่ง 108 คน การสนทนากลุ่ม จำนวน กลุ่มละ 15 คน รวม 45 คน และสัมภาษณ์เชิงลึก จำนวน  23 คน ผลการศึกษาพบว่า.-
ผลการวิจัย
จากการประชุมเชิงปฏิบัติการและการถอดบทเรียนและการสัมภาษณ์เชิงลึกโดยใช้กลุ่มตัวอย่างในการสัมภาษณ์เชิงลึกจำนวน 23 คนดังนี้
1. กลุ่มที่แต่งงานข้ามวัฒนธรรมชายหญิงได้แก่
1.1 กลุ่มตัวอย่างที่แต่งงานกับชายชาวต่างประเทศแถบตะวันตกเช่นเยอรมันอังกฤษรวมทั้งออสเตรเลีย จำนวน 10 คน ทั้งหมดเป็นหญิงที่แต่งงานกับชายต่างชาติ 
1.2 กลุ่มตัวอย่างที่แต่งงานกับชาวเอเชียวันออกเฉียงเหนือ เช่นญี่ปุ่น เกาหลี  จำนวน 5 คนส่วนใหญ่เป็นผู้หญิง  
1.3 กลุ่มตัวอย่างที่แต่งงานกับชาวเอเชียตะวันออกเฉียงใต้ได้แก่ประเทศลาว กัมพูชา มีทั้งชายหญิง จำนวน 6 คน เป็นชาย 3 คนหญิง 3 คน และ2.กลุ่มตัวอย่างหลากหลายทางเพศที่แต่งงานกับชาวตะวันตกเช่นเยอรมัน จำนวน 2 คน พบว่า.- กลุ่มตัวอย่างดังกล่าวช่วงอายุของการแต่งงานต่ำสุด 25 ปี สูงสุด 60 ปี โดยเฉลี่ย 42 ปีส่วนใหญ่เป็นเพสหญิงคิดเป็นร้อยละ 86.96 ชายร้อยละ 13.04  ปีส่วนใหญ่จบการศึกษาภาคบังคับ  เคยผ่านการสมรสมาแล้ว จำนวน 10 คนคิดเป็นร้อยละ 43.48 เป็นโสด จำนวน 13 คน คิดเป็นร้อยละ 56.5 
การแต่งงานข้ามวัฒนธรรมในชุมชนชนบทที่พบในปัจจุบันจะมีลักษณะ 2 ประเภท
1. การแต่งงานข้ามวัฒนธรรมของชายหญิงได้แก่.- 
1.1.การแต่งงานข้ามวัฒนธรรมในกลุ่มประเทศตะวันตกได้แก่อเมริกาและยุโรป 
1.2.การแต่งงานข้ามวัฒนธรรมในกลุ่มเอเชียตะวันออกเช่นเกาหลี ญี่ปุ่น
1.3.การแต่งงานข้ามวัฒนธรรมในกลุ่มเอเชียตะวันออกเฉียงใต้ได้แก่ลาว เป็นต้น  
2. การแต่งงานข้ามวัฒนธรรมในกลุ่มหลากหลายทางเพศ ซึ่งส่วนใหญ่แต่งงานกับชาวตะวันตกจะเป็นชายที่แปลงเพศและไม่แปลงเพศ  
สาเหตุของการเข้าสู่เส้นทางการแต่งงานข้ามวัฒนธรรมมาจาก 
1 ปัจจัยด้านตัวบุคคล ซึ่งเป็นความต้องการจากภายในความคิดและจิตใจพวกเขาได้แก่ความรักความเอื้ออาทรต่อกันต้องการมีวิถีชีวิตที่ดี ยกระดับตัวเองและครอบครัวของตนเองให้สูงขึ้น โอกาสที่พวกเขาเดินทางไปประกอบอาชีพยังต่างถิ่นหรือเมืองใหญ่ทำให้เขามีโอกาสพบปะชาวต่างชาติ ความผิดหวังในการแต่งงานกับคนไทยด้วยกัน การกที่ต้องดิ้นรนไขว่คว้าหาโอกาสเพื่อที่จะมีชีวิตที่ดีกว่าเดิม ความเชื่อในเรื่องบุญวาสนา เกิดจากเนื้อคู่วาสนาจากบุญทำกรรมแต่ง การเข้ามาประกอบอาชีพรับจ้าง อาชีพต่างๆของคนต่างชาติทำให้มีโอกาสได้พบปะกับหญิง/ชายไทยและมีโอกาสศึกษากันและกันจนกระทั่งเข้าสู่การแต่งงานกันในที่สุด 
2.ปัจจัยทางด้านสภาพแวดล้อมรอบตัวในครอบครัว เช่น ญาติพี่น้องในครอบครัวและชุมชนเพื่อนบ้านแต่งงานกับชาวต่างชาติบุตรหลานของพวกเขามีโอกาสอย่างมากต่อการที่จะเดินตามรอยของญาติพี่น้องการมีโอกาสศึกษาต่อก็จะส่งบุตรหลานเข้าไปเรียนในเมือง หรือเมืองใหญ่หรือโรงเรียนที่มีโอกาสใกล้บ้าน สมาชิกในครอบครัวมีความ กล้าแสดงออก มีความเชื่อมั่นในตนเอง มีแรงจูงใจไปสู่เป้าหมายของความสำเร็จ สถานการณ์ความเจริญเติบโตทางเศรษฐกิจ สังคม วัฒนธรรม  การค้า อุตสาหกรรมและการบริการประชากรเหล่านี้ ล้วนให้โอกาสในการพบปะคนต่างชาติและเกิดการเรียนรู้จนกระทั่งกลายเป็นความรัก ความพอใจนำมาสู่การแต่งงาน ส่วนการพบปะทางเทคโนโลยีไม่มีในกลุ่มตัวอย่างเหล่านี้ 
ผลกระทบจากการแต่งงานข้ามวัฒนธรรม ในชุมชนบ้านคอนสาย บ้านไหล่ทุ่งและบ้านนาสะไม อำเภอตระการพืชผล จังหวัดอุบลราชธานี พบว่า.-ผลกระทบที่มีต่อตนเอง ต่อครอบครัว ชุมชน และสังคมที่เขาอาศัยอยู่ทั้ง 2 กลุ่มทั้งด้านดีและไม่ดี 
ด้านที่ดี ต่อตัวเขาเองทำให้ชีวิตความเป็นอยู่ดีขึ้นจากที่ไม่มีอะไรเลยทำให้ชีวิตเขาดีขึ้น มีเงินจับจ่ายใช้สอย มีช่องทางการประกอบอาชีพ  มีวัตถุอำนวยความสะดวก ต่างๆ มีโอกาสในการเรียนรู้โลกกว้างทั้งทางด้านภาษา ศาสนา ศิลปวัฒนธรรม ขนบธรรมเนียมประเพณีพิธีกรรมของประเทศคู่สมรส  สามารถพัฒนาตนเองให้เข้าสามีและเครือญาติของแต่ทั้งสองฝ่ายทำให้ได้เรียนรู้กัน  เป็นการเพิ่มมูลค่าให้เกิดขึ้นแก่ตนเอง  สภาพครอบครัวมีวิถีชีวิตที่ดีขึ้นทุกด้าน 
ด้านไม่ดี เสี่ยงต่อความผิดหวังจากการแต่งงาน บางครอบครัวยังมีวิถีชีวิตเหมือนเดิม เป็นต้น  
ปัญหาอุปสรรคของการแต่งงานทั้งก่อนและหลังพบว่า.- ก่อนแต่งต้องเผชิญกับการปรับตัวในด้านภาษาการสื่อสาร ขนบธรรมเนียมประเพณี ภูมิประเทศ ความไม่สะดวกต่อการดำเนินชีวิตหลังแต่งงานต้องปรับตัวและเรียนรู้ทุกด้านเช่นเรียนภาษาเป็นต้น 
แนวทางการแก้ไข พบว่า ก่อนแต่งงานควรศึกษารายละเอียดของกันและกันก่อนในทุกด้าน ควรมีการสมรสที่ถูกต้องตามกฎหมาย ศึกษาคนที่จะแต่งงานด้วยให้เข้าใจอย่างถ่องแท้ แม้กระทั่งคนรอบข้าง เมื่อตัดสินใจแล้ว ต้องขยัน ซื่อสัตย์ จริงใจและมีความอดทน จึงจะพบกับความสำเร็จ เป็นต้น

การอภิปรายผล
ในการศึกษาผลกระทบจากการแต่งงานข้ามวัฒนธรรมในจังหวัดอุบลราชธานี : กรณีศึกษาองค์การบริหารส่วนตำบลคอนสาย องค์การบริหารส่วนตำบลไหล่ทุ่ง และองค์การบริหารส่วนตำบลนาสะไม อำเภอตระการพืชผล จังหวัดอุบลราชธานี พบว่า.-
1.ลักษณะของการแต่งงานข้ามวัฒนธรรมของชุมชนชนบทในองค์กรปกครองส่วนท้องถิ่นปัจจุบันมี 2 ลักษณะ ดังนี้.-
1.1.การแต่งงานข้ามวัฒนธรรมของกลุ่มชายหญิงได้แก่.-
1.1.1.การแต่งงานข้ามวัฒนธรรมในกลุ่มประเทศตะวันตกได้แก่อเมริกาและยุโรปและออสเตรเลีย 
1.1.2.การแต่งงานข้ามวัฒนธรรมในกลุ่มเอเชียตะวันออกเช่นเกาหลี ญี่ปุ่น
1.1.3. การแต่งงานข้ามวัฒนธรรมในกลุ่มเอเชียตะวันออกเฉียงใต้ได้แก่ลาวเป็นต้น 
1.2.การแต่งงานข้ามวัฒนธรรมในกลุ่มหลากหลายทางเพศ ซึ่งส่วนใหญ่แต่งงานกับชาวตะวันตก สอดคล้องกับการศึกษาของนักวิชาการอื่นๆ ที่ บอกว่าการแต่งงานข้ามวัฒนธรรมจะมีปรากฏในกลุ่มที่อยู่ในสังคมเดียวกันเช่นหญิงชายไทยแต่งงานกับชาวเอเชียด้วยกันที่มีวัฒนธรรม ภาษา ความคิดความเชื่อคล้ายคลึงกัน เช่น เกาหลี ญี่ปุ่น ลาว กัมพูชา เป็นต้น และกลุ่มที่แต่งงานข้ามพรมแดนต่างวัฒนธรรม เช่นหญิงชายไทยที่แต่งงานกับชาวตะวันตกเช่นอเมริกา อังกฤษ เยอรมัน ฝรั่งเศส อิตาลี ฯลฯ รวมทั้งออสเตรเลีย เป็นต้น ลักษณะของการแต่งงานในกลุ่มนี้จะมีการจดทะเบียนสมรสและไม่จดทะเบียนสมรสแต่อยู่กินกันเป็นเพื่อนร่วมทุกข์ร่วมสุขกันตามธรรมชาติ
สาเหตุของการเข้าสู่เส้นทางการแต่งงานข้ามวัฒนธรรมมาจาก.-
1.ปัจจัยด้านตัวบุคคล ซึ่งเป็นความต้องการจากภายในความคิดและจิตใจพวกเขาได้แก่ความรักความเอื้ออาทรต่อกันต้องการมีวิถีชีวิตที่ดี ยกระดับตัวเองและครอบครัวของตนเองให้สูงขึ้น โอกาสที่พวกเขาเดินทางไปประกอบอาชีพยังต่างถิ่นหรือเมืองใหญ่ทำให้เขามีโอกาสพบปะชาวต่างชาติ  ความผิดหวังในการแต่งงานกับคนไทยด้วยกัน  การที่ต้องดิ้นรนไขว่คว้าหาโอกาสเพื่อที่จะมีชีวิตที่ดีกว่าเดิม  ความเชื่อในเรื่องบุญวาสนา เกิดจากเนื้อคู่วาสนาจากบุญทำกรรมแต่ง การเข้ามาประกอบอาชีพรับจ้าง อาชีพต่างๆของคนต่างชาติทำให้มีโอกาสได้พบปะกับหญิง/ชายไทยและมีโอกาสศึกษากันและกันจนกระทั่งเข้าสู่การแต่งงานกันในที่สุด
2.ปัจจัยทางด้านสภาพแวดล้อมรอบตัวในครอบครัว เช่น ญาติพี่น้องในครอบครัวและชุมชนเพื่อนบ้านแต่งงานกับชาวต่างชาติบุตรหลานของพวกเขามีโอกาสอย่างมากต่อการที่จะเดินตามรอยของญาติพี่น้องการมีโอกาสศึกษาต่อก็จะส่งบุตรหลานเข้าไปเรียนในเมือง หรือเมืองใหญ่หรือโรงเรียนที่มีโอกาสใกล้บ้าน สมาชิกในครอบครัวมีความ กล้าแสดงออก มีความเชื่อมั่นในตนเอง มีแรงจูงใจไปสู่เป้าหมายของความสำเร็จ สถานการณ์ความเจริญเติบโตทางเศรษฐกิจ สังคม วัฒนธรรม  การค้า อุตสาหกรรมและการบริการประชากรเหล่านี้ ล้วนให้โอกาสในการพบปะคนต่างชาติและเกิดการเรียนรู้จนกระทั่งกลายเป็นความรัก ความพอใจนำมาสู่การแต่งงาน ส่วนการพบปะทางเทคโนโลยีไม่มีในกลุ่มตัวอย่างเหล่านี้
3. ผลกระทบจากการแต่งงานข้ามวัฒนธรรม ในชุมชนบ้านคอนสาย บ้านไหล่ทุ่งและบ้านนาสะไม อำเภอตระการพืชผล จังหวัดอุบลราชธานี พบว่า.-ผลกระทบที่มีต่อตนเอง ต่อครอบครัว ชุมชน และสังคมที่เขาอาศัยอยู่ทั้ง 2 กลุ่มคือ 1.กลุ่มชายหญิงที่แต่งงานข้ามวัฒนธรรมกับชาวตะวันตกได้แก่อเมริกา ยุโรปและออสเตรเลีย และกลุ่มที่แต่งงานกับชาวเอเชียตะวันออกเฉียงเหนือได้แก่ ญี่ปุ่น เกาหลี กลุ่มที่แต่งงานกับชาวเอเชียตะวันออกเฉียงใต้ได้แก่ลาวและกัมพูชา และ 2.กลุ่มที่แต่งงานกับหลากหลายทางเพศทั้งด้านดีและไม่ดี เช่น.- 
ด้านที่ดี  ต่อตัวเขาเองทำให้ชีวิตความเป็นอยู่ดีขึ้น มีโอกาสในการเรียนรู้โลกกว้างทั้งทางด้านภาษา ศาสนา ศิลปวัฒนธรรม ขนบธรรมเนียมประเพณีพิธีกรรมของประเทศคู่สมรส  สามารถพัฒนาตนเองให้เข้าสามีและเครือญาติของแต่ทั้งสองฝ่ายทำให้ได้เรียนรู้กัน  เป็นการเพิ่มมูลค่าให้เกิดขึ้นแก่ตนเอง  สภาพครอบครัวมีวิถีชีวิตที่ดีขึ้นทุกด้าน
ด้านไม่ดี เสี่ยงต่อความผิดหวังจากการแต่งงาน มีความเป็นอยู่ห่างไกลครอบครัวบางครอบครัวยังมีวิถีชีวิตเหมือนเดิมต้องขยันประกอบอาชีพในต่างแดน เป็นต้น ส่วนกลุ่มที่ 3 กลุ่มที่แต่งงานข้ามวัฒนธรรมในกลุ่มเอเชียตะวันออกเฉียงใต้ได้แก่ลาว กัมพูชาจะมีวิถีชีวิตที่ต้องดินรนต่อสู้ขยันขันแข็งในการประกอบอาชีพ เช่นรับจ้าง ค้าขาย ทำการเกษตรเช่นทำนาทำไร่ ที่ยังต้องดิ้นรนและมีวิถีชีวิตที่ไม่แตกต่างจากคนในชุมชนทั่วไป ผลกระทบจากการแต่งงานข้ามวัฒนธรรมดังกล่าว ได้สอดคล้องกับนักวิชาการที่ได้ทำการวิจัยไว้ เช่น การศึกษาของ ศุภวัฒนากร วงศ์ธนวสุและคณะ (2549) ศึกษาผลกระทบจากการแต่งงานข้ามชาติที่มีต่อสถาบันครอบครัวภาคอีสานพบว่าครอบครัวที่แต่งงานข้ามวัฒนธรรมจะมีความคิดและพฤติกรรมที่เปลี่ยนแปลงไปจากเดิม คือซึ่งจะมีความสัมพันธ์ระหว่างเครือญาติในครัวเรือนที่มีความห่างเหิรกันมากขึ้นและให้การตัดสินใจเลือกคู่ครองที่ขึ้นอยู่บนพื้นฐานทางเศรษฐกิจเป็นสำคัญ เช่นจะมีฐานะที่ดีขึ้น ไม่ว่าจะมีเงินฝากในธนาคาร การซื้อที่ดินเพิ่มเติม การมีทองใส่ การปลูกสร้างบ้านที่ต่อเติมบ้านเรือนเพิ่มขึ้น รวมทั้งภาระหนี้สินที่ลดลงอันเนื่องมาจากการได้รับความช่วยเหลือจากสามีต่างชาติ สำหรับการเปลี่ยนแปลงทางด้านเศรษฐกิจที่เป็นรูปธรรมได้ส่งผลกระทบด้านสังคมในชนบทอีสานทำให้ส่วนหนึ่งมีค่านิยมที่เปลี่ยนแปลงไปเป็นต้น (สุนันท์ สีพายและคณะ “วิถีชีวิตของหญิงชนบทอีสานที่แต่งงานกับชาวต่างชาติ กรณีศึกษา อำเภอพิมาย จังหวัดนคราราชสีมา”) และสอดคล้องกับการศึกษาของชัยพล พลเยี่ยม ที่ว่าวิถีชีวิตของหญิงอีสานที่แต่งงานข้ามวัฒนธรรมในจังหวัดร้อยเอ็ดทำให้เกิดการเปลี่ยนแปลงวิถีชีวิตไปในทางที่ดีเช่นด้านเศรษฐกิจฐานะทางครอบครัวดีขึ้น  มีรายได้สูงขึ้น สามารถส่งสมาชิกในครอบครัวเรียนต่อในระดับสูงขึ้น  ภาวะหนี้สินหมดไป มีคุณภาพที่ดีขึ้น ทำให้เกิดการผสมกลมกลืนระหว่างวัฒนธรรมท้องถิ่นอีสานกับตะวันตก มีทัศนคติที่ดีต่อสามีชาวต่างชาติรวมทั้งให้ความรักความเคารพสามีและปฏิบัติตัวเป็นภรรยาที่ดี ในกลุ่มที่แต่งงานกับชาวเอเชียตะวันออกเฉียงใต้เช่นลาวและกัมพูชา จะมีวิถีชีวิตความเป็นอยู่ที่มีคุณภาพชีวิตที่ยังต้องมีความขยันขันแข็งในการประกอบอาชีพ และกลุ่มหลากหลายทางเพศจะมีความเป็นอยู่ที่มีคุณภาพชีวิตดีกว่า เป็นต้น
4. ปัญหาอุปสรรคของการแต่งงานทั้งก่อนและหลังพบว่า.- ก่อนแต่งต้องเผชิญกับการปรับตัวในด้านภาษาการสื่อสาร ขนบธรรมเนียมประเพณี ภูมิประเทศ ความไม่สะดวกต่อการดำเนินชีวิตหลังแต่งงานต้องปรับตัวและเรียนรู้ทุกด้านเช่นเรียนภาษาเป็นต้น แนวทางการแก้ไข พบว่า ก่อนแต่งงานควรศึกษารายละเอียดของกันและกันก่อนในทุกด้าน ควรมีการสมรสที่ถูกต้องตามกฎหมาย ศึกษาคนที่จะแต่งงานด้วยให้เข้าใจอย่างถ่องแท้ แม้กระทั่งคนรอบข้าง เมื่อตัดสินใจแล้ว ต้องขยัน ซื่อสัตย์ จริงใจและมีความอดทน จึงจะพบกับความสำเร็จ เป็นต้น
5.แนวทางแก้ไขปัญหาอุปสรรคของการแต่งงานข้ามวัฒนธรรมมีอย่างไร จากการถอดบทเรียน การสนทนากลุ่มต่อประเด็นการป้องกันและแก้ไขปัญหาอันเกิดจากการแต่งงานข้ามวัฒนธรรมในชุมชนและการสัมภาษณ์เชิงลึกพบว่า.-
1. ก่อนแต่งงาน
1.การแต่งงานข้ามวัฒนธรรมของคนในชุมชนควรศึกษาสภาพภูมิประเทศ ภูมิอากาศของประเทศที่เราจะต้องไปอาศัยอยู่กับสามีว่า ลักษณะภูมิประเทศ ภูมิอากาศเขาเป็นอย่างไรบ้าน มีฤดู หนาว ฤดูร้อน อย่างไร เพื่อเราจะได้เตรียมตัวและปรับสภาพตามภูมิอากาศ และภูมิประเทศที่จะไปอาศัยอยู่กับคู่สมรส
2.ก่อนแต่งงานควรดำเนินการ พูดคุยกันบ่อยขึ้น ทางญาติทั้งสองฝ่าย จะต้องเอาใจใส่และควรพยายามชี้แจงวัฒนธรรมไทย ความเป็นอยู่ของทั้งสองฝ่ายให้เข้าใจกันด้วย
3.ก่อนแต่งงานควรมีการศึกษากันและกัน การพูดความจริงให้เขาไว้ใจ การเปิดเผยความจริงต่อกันเพราะฝรั่งจะชอบความจริง ไม่โกหกหลอกลวงเขา
4.คู่แต่งงานข้ามวัฒนธรรมควรศึกษาเอกสารการแต่งงานข้ามชาติจะต้องมีเอกสารที่แปลเป็นภาษาให้เข้าใจอย่างแท้จริง ก่อนเพื่อป้องกันความผิดพลาดที่อาจเกิดขึ้นในอนาคต
5.ก่อนแต่งงานควรเรียนรู้วิถีชีวิตค่านิยม ความเชื่อ ของกันและกัน
6.การศึกษาวัฒนธรรมชุมชนที่ไปอาศัย  จะต้องศึกษา
7.การเปิดเผยข้อเท็จจริงของตนเอง วิถีความเป็นอยู่ที่แท้จริง  การไม่ปิดบัง
8.การศึกษาดูแลผู้สูงอายุในชุมชน
2. หลังแต่งงาน
1.ควรฝึกฝนเรียนรู้ภาษาและวัฒนธรรมที่แตกต่างกันของกันและกัน โดยเฉพาะผู้หญิงไทยต้องฝึกฝนภาษาและมีโอกาสเรียนหนังสือให้สูงขึ้น และเรียนยังสถาบันฝึกภาษาและอาชีพ (กล้วย ให้สัมภาษณ์เมื่อ 25 สิงหาคม 2556 บ้าน นาสะไม)
2.ต้องขยันขันแข็งหารายได้ สร้างคุณงามความดีและไม่ขี้เกียจทั้งต่อครอบครัวตนเอง ชุมชน ซึ่งในต่างประเทศ เช่นเยอรมันเพราะวิถีชีวิตไม่เหมือนเหมืองไทย ครอบครัวเมื่อบุตรหลานเติบโต พวกเขาก็จะมีความรับผิดชอบตนเองและแยกย้ายกันไป บางครั้งในชุมชนจะมีผู้สูงอายุที่อยู่โดดเดี่ยว การมีความรู้เรื่อการศึกษาดูแลผู้สูงอายุในชุมชนจึงมีความสำคัญ (“สม” ให้สัมภาษณ์เมื่อวันที่ 16 สิงหาคม 2556 ณ บ้านคอนสายอำเภอตระการพืชผล)
3.ควรมีความซื่อสัตย์ รักเดียว ใจเดียว ฝรั่งชอบความซื่อสัตย์ไม่ต้องการให้เรานอกใจเขา ประพฤติแต่ความดี สามีเขาก็จะไว้วางใจมีความขยันเรียนรู้ภาษาและสร้างรายได้ ( “บุญ”ให้สัมภาษณ์ เมื่อ 25 พฤษภาคม 2556  ที่บ้านไหล่ทุ่ง อำเภอตระการพืชผล )ในประเด็นดังกล่าวบางส่วนจะมีความสอดคล้องกับนักวิชาการที่เขาได้ศึกษาไว้แต่บางส่วนไม่สอดคล้องกัน เช่นดังกรณีที่ว่า การมีสามีเป็นชาวต่างชาติของคนในท้องถิ่นอีสาน จากความเป็นอยู่ที่เรียบง่ายกลายเป็นวัฒนธรรมที่ฟุ้งเฟ้อ ฟุ่มเฟือย ใช้ชีวิตที่หรูหราสุขสบาย มีนิสัยที่ไม่ช่วยเหลือตนเอง รอพึ่งพิงเงินตราจากชาวต่างชาติ การรับเอาอิทธิพลของการสื่อสารที่ผิด เช่นการใช้อินเตอร์เน็ต โทรศัพท์มือถือติดต่อสื่อสาร การบริการทางเพศ การค้ายาเสพติด จึงไม่สอดคล้องกันในบางประเด็น

แนวทางแก้ไขและข้อเสนอแนะ 
1. อยากให้รัฐบาลมีนโยบายคุ้มครองหลักประกันของสตรีที่แต่งงานกับชาวต่างชาติ เมื่อผิดหวังจาการแต่งงานข้ามวัฒนธรรม พวกเขาจะได้มีหลักประกันต่อชีวิตที่ดีของพวกเขา
2. อยากให้คนในชุมชนเสนอแนะต่อครอบครัว บุคคล ชุมชน สังคม ศึกษาเรียนรู้ ให้ดี และถ้าจะแต่งงานกับคนต่างชาติต้องศึกษาสถานภาพ วิถีชีวิต สภาพภูมิศาสตร์ ภาษา ศาสนา วัฒนธรรมต่างๆก่อนและควรมีการจดทะเบียนสมรสอย่างเป็นทางการเพื่อป้องกันการถูกหลอก
3.การที่คิดจะแต่งงานกับชาวต่างชาติควรศึกษาสภาพความเป็นอยู่ทางภูมิศาสตร์ขนบธรรมเนียมประเพณี พิธีกรรมความเป็นอยู่ เช่น อากาศร้อน หนาว หิมะ ฯลฯ  ภาษาศาสนา ศิลปวัฒนธรรมขนบธรรมเนียมประเพณี พิธีกรรมของแต่งละฝ่ายเพื่อความเข้าใจและลดความกดดันที่จะต้องพบเจอ
4. การเป็นพลเมืองของประเทศที่เราแต่งงานด้วยเราต้องเรียนรู้ในการปรับปรุงตนเองให้เข้ากับสภาพทางภูมิศาสตร์ ขนบธรรมเนียม ประเพณีพิธีกรรม ฯลฯ 
5. คนที่คิดแต่งงานกับชาวต่างชาติ ควรเรียนรู้และปรับตัวให้เข้ากับสิ่งแวดล้อม และขยันเรียนรู้และหาช่องทางในการทำงานทำงานเรียนรู้ภาษาให้มากๆ ต้องพยายามทำงานทุกสิ่งด้วยความลำบาก และอดทน จริงใจและสร้างแต่ความดี  (สมร : ให้สัมภาษณ์เมื่อวันที่ 16 สิงหาคม 2556 เวลา 08.30-12.00 ณ อบต. คอนสาย )
6. ก่อนแต่งงานข้ามวัฒนธรรมควรคบหาดูใจกันสักระยะ เรียนรู้กันและกันให้มากๆทั้งภูมิศาสตร์ประเทศของเขา ภาษา ขนบธรรมเนียมประเพณี เพื่อจะได้ปรับตัวเข้าหากันได้ง่ายแล้วจึงแต่งงานกัน 
7. การจดทะเบียนสมรสในกลุ่มหลากหลายทางเพศ รัฐควรส่งเสริมและไม่ควรกีดกัน หากพวกเขามีความรักความจริงใจต่อกันที่จะเป็นเพื่อร่วมหุ้นส่วนกัน ไม่ควรปิดกั้นโอกาสการตัดสินใจของพวกเขา (“ ดล” ให้สัมภาษณ์เพิ่มเติม เมื่อวันที่ 30 สิงหาคม 2556 เวลา 11.02)
8. การแต่งงานข้ามวัฒนธรรมกับชาวต่างชาติต้องเป็นคนจริงใจ ซื่อสัตย์ ขยันอดทน เป็นคนดีเรียนรู้สภาพแวดล้อม เช่นภาษา และหาโอกาสไปเรียนหนังสือด้วย
อภิปรายผล  
ผลการศึกษา ผลกระทบจากการแต่งงานข้ามวัฒนธรรมในจังหวัดอุบลราชธานี : กรณีศึกษาชุมชนในองค์การบริหารส่วนตำบลคอนสาย องค์การบริหารส่วนตำบลไหล่ทุ่งและองค์การบริหารส่วนตำบลนาสะไม ทั้งสามแห่งพบว่าการแต่งงานข้ามวัฒนธรรมในชุมชนต่างๆดังกล่าวเมื่อเปรียบเทียบกับวิถีชีวิตดั้งเดิมแล้วพบว่าปรากฏการณ์เรื่องการแต่งงานข้ามวัฒนธรรมในชุมชนขององค์การบริหารส่วนตำบล 3 แห่ง มีปรากฏเป็นรูปธรรมมากขึ้น เนื่องจากปัจจุบัน การเชื่อโยงกับโลกภายนอกของประชากรในชุมชนมีมากขึ้น จาการเดินทางไปทำงานยังต่างถิ่นในเมืองใหญ่และเมืองท่องเที่ยว และการไปศึกษายังต่างถิ่นในเมืองใหญ่ โอกาสต่างๆเหล่านี้ทำให้ประชากรในชุมชนต้องพบปะกับชาวต่างชาติจนกระทั่งเกิดการแต่งงานกันในที่สุด จากการสัมภาษณ์กลุ่มประชากร จำนวน 15 คนส่วนใหญ่พบกับชาวต่างชาติตามที่ทำไม่พบการติดต่อกันทางสื่อเทคโนโลยีแต่งอย่างใด สาเหตุของการเข้าสู่การแต่งงานข้ามวัฒนธรรมดังกล่าวมาจาก โอกาสที่พวกเขาได้พบกับชาวต่างชาติ ในที่ทำงานตามเมืองใหญ่ หรือแหล่งท่องเที่ยว พบกันและเรียนรู้กันจนกระทั่งตกลงแต่งงานกันในที่สุด โดยมีเหตุผลหลักก็คือความรัก และผิดหวังจากความรักเช่น การหย่าร้าง หม้าย อยากมีวิถีชีวิตที่ดีขึ้นกว่าเดิม ต้องการมีเศรษฐกิจในครอบครัวที่ดีขึ้น  จึงได้มีการตกลงแต่งงานกันในที่สุด ซึ่งมีความสอดคล้องกับนักวิชาการอื่นๆที่เคยศึกษาไว้ ผลกระทบจากการแต่งงานข้ามวัฒนธรรมพบว่าผลกระทบจากการแต่งงานข้ามวัฒนธรรมทั้ง 3 กลุ่มมีทั้งด้านดีและด้านเสีย 
ด้านดี พวกเขาสามารถมีวิถีชีวิตความเป็นอยู่ดีขึ้นหลังจากการแต่งงาน ทุกด้าน สามารถช่วยเหลือจุนเจือครอบครัว และบุตรที่เกิดจากการแต่งงานครั้งแรกได้ 
ด้านเสีย ส่วนใหญ่ทั้ง 3 กลุ่มพบว่า อุปสรรคที่มีต่อการแต่งงานข้ามวัฒนธรรม เช่นการเรียนรู้ภาษาและการสื่อความหมายที่ยากลำบากในครั้งแรก  

ข้อเสนอแนะ
การศึกษาผลกระทบจากการแต่งงานข้ามวัฒนธรรมในจังหวัดอุบลราชธานี ครั้งนี้มีข้อเสนอแนะในการดำเนินงานครั้งต่อไปประกอบด้วยข้อเสนอแนะเชิงนโยบายของรัฐ ข้อเสนอแนะในการนำผลวิจัยไปใช้และข้อเสนอแนะต่อการทำวิจัยดังนี้.-
1.ข้อเสนอแนะเชิงนโยบาย
1.สังคมไม่ควรที่จะปิดกั้นเสรีภาพแห่งความเป็นมนุษย์จากโอกาสที่เขาจะเลือกมีความรักและการแต่งงานกันกับคนที่มีความหลากหลายทาง เชื้อชาติ สีผิว เพศ เผ่าพันธุ์ ภาษา และวัฒนธรรมกับเสรีภาพทางความคิดความเชื่อ ความรักที่หลากหลายและไม่มีพรมแดนภายใต้เหตุผลของความมั่นคงของประเทศ
2. ควรสนับสนุนและส่งเสริมการเรียนรู้ทางภาษาต่างประเทศในระดับพื้นฐาน ขนบธรรมเนียมประเพณีวัฒนธรรมอันหลากหลายของภูมิภาคทั้งภูมิภาคเพื่อนบ้านและภูมิภาคฝั่งตะวันตกตามความสนใจและข้อมูลต่อการตัดสินใจทั้งในกลุ่มเด็กและเยาวชนที่จะเป็นกำลังของประเทศชาติและความเตรียมพร้อมความเป็นพลเมืองของโลก
3.ควรมีนโยบายในการเอาใจใส่คุ้มครองหลักประกันของสตรีที่ตัดสินใจแต่งงานกับชาวต่างชาติ  ไปแล้วเมื่อผิดหวังจากการแต่งงานข้ามวัฒนธรรม พวกเขาจะได้มีหลักประกันต่อชีวิตที่ดีของพวกเขาได้อย่างไร
4.การแต่งงานข้ามวัฒนธรรมไม่ได้เกิดจากความต้องการมีฐานะทางเศรษฐกิจที่ดีเป็นประเด็นหลักอย่างที่สังคมมองพวกเขาเท่านั้น แต่เกิดจากโอกาสที่พวกเขาพบกันและมีความรักความเอื้ออาทรที่พวกเขามีต่อกัน จึงสามารถแต่งงานและอยู่อาศัยด้วยกันได้
2.ข้อเสนอแนะการนำไปปฏิบัติ
ผลการศึกษาครั้งนี้สามารถนำไปใช้ในการพัฒนากระบวนการคิดวิเคราะห์และตัดสินใจของพลเมืองทั่วไปทั้งในภาคการศึกษา และการนอกภาคการศึกษาดังนี้.-
1. ในกลุ่มที่แต่งงานกับชายจริงหญิงแท้ ควรมีการส่งเสริมเรียนรู้เกี่ยวกับพลเมืองโลกที่หลากหลายเผ่าพันบนโลกนี้ที่มีความแตกต่างด้านภาษา สีผิว เชื้อชาติ ศาสนา ภูมิประเทศ อากาศ เนื่องจากโลกยุคปัจจุบันแคบเข้าพลเมืองมีโอกาสพบปะกันทุกสถานที่ ทั้งทางตรงและทางอ้อมทางตรงติดต่อกันยังสถานที่ต่างๆอันเป็นแหล่งท่องเที่ยวหรือชุมชนเมืองใหญ่ ทางอ้อมจากสื่อสารเทคโนโลยีที่หลากหลายในปัจจุบัน
2. สังคมไม่ควรปิดกั้นโอกาสกลุ่มที่หลากหลายทางเพศ ในการตัดสินใจของพวกเขาที่จะมีชีวิตร่วมกันแบบหุ้นส่วนกับเพศเดียวกันหรือต่างเพศ การส่งเสริมสิทธิเสรีภาพของพลเมืองที่หลากหลายให้ปรากฏจึงไม่ควรปิดกั้นความแตกต่างทางเพศและเชื้อชาติสีผิวเผ่าพันธุ์อันหลากหลายของธรรมชาติที่เขามีโอกาสได้เรียนรู้กันและกัน
3. ควรให้การศึกษาเรียนรู้การปรับตัวให้แก่เด็กและเยาวชนในการเตรียมตัวเข้าสู่ความเป็นยุคสมัยใหม่ต่อการปรับตัวเข้ากับสังคมที่เปลี่ยนแปลงไป ทั้งด้านการติดต่อ ความสัมพันธ์ ความรัก การแต่งงานกับคนต่างชาติ และการเรียนรู้สังคมนานาชาติ
4.ควรส่งเสริมการศึกษาภาษาต่างประเทศในระดับพื้นฐานให้ทั่วถึงมากขึ้นและการเรียนรู้ขนบธรรมเนียมประเพณีของชนชาติทั้งตะวันตกและตะวันออก เพื่อเป็นพื้นฐานการเรียนรู้เกี่ยวกับเพื่อนร่วมโลกที่ไร้พรมแดนถึงขนบธรรมเนียมประเพณีพิธีกรรมและการแต่งงานข้ามวัฒนธรรมในอนาคต

  
ข้อเสนอแนะในการศึกษาวิจัย
1. ควรส่งเสริมการศึกษาวิจัยเปรียบเทียบเกี่ยวกับปรากฏการณ์ที่เกิดขึ้นจากจากการแต่งงานข้ามวัฒนธรรมในจังหวัดอุบลราชธานี และท้องถิ่นอื่นๆ
2. ควรศึกษาผลกระทบจาการแต่งงานข้ามวัฒนธรรมในชุมชนชนบทและเมือง
3. ควรศึกษาปรากฏการณ์การแต่งงานข้ามวัฒนธรรมในกลุ่มที่มีการศึกษาในระดับสูงว่าสาเหตุและผลกระทบต่อพวกเขาอย่างไรบ้าง
4. ควรศึกษาปัญหาอุปสรรคจากการแต่งงานข้ามวัฒนธรรมในการใช้ชีวิตในต่างแดนของหญิงชาวอีสาน
5. ควรศึกษาวิจัยทางสังคมวิทยาและมานุษยวิทยาว่าด้วยพัฒนาการการผสมกลมกลืนทางเชื้อชาติและวัฒนธรรมมีผลกระทบต่อตนเอง ครอบครัว ชุมชน สังคมอย่างไร
6. ควรวิจัยเกี่ยวกับการแต่งงานข้ามวัฒนธรรมในชุมชนที่หลากหลายในเชิงลึกของแต่ละภูมิภาค เช่นภาคเหนือ ภาคกลาง ภาคใต้ ตะวันออกเฉียงเหนือเชิงเปรียบเทียบผลของการแต่งงานข้ามวัฒนธรรมเป็นอย่างไร
7. วิจัยเกี่ยวกับผลจากการผสมกลมกลืนทางเชื้อชาติวัฒนธรรมทีมีต่อบุตรอย่างไรบ้าง วิถีชีวิตความเป็นอยู่ของพวกเขา ภาษาขนบธรรมเนียมประเพณี การนับถือศาสนา การศึกษา การทำงานการแต่งงาน ความสำเร็จในชีวิต ความผูกพันของสองวัฒนธรรม เป็นอย่างไร
   














